2. helyezett

Molnár Attila

Assisi Szent Ferenc: Naphimnusz

Felkészítő tanár: Kozák Ádám

 Szent Ferenc – a ferences rend megalapítója – eme művében Istent és az általa teremtett világot dicsőíti, ezért is himnusz a műfaja. Azok az értékek, melyeket felsoroltat, a különféle égitestek, elemek, mindmáig részei az életünknek, értékük pedig továbbra sem romlott, elvégre ezeknek a felmagasztalt teremtményeknek köszönhetjük földi jólétünket, még ha ebben a felgyorsult világban háttérbe is szorult az alapvető kincseinkért való hálaadás, melyeket Istennek köszönhetünk.

Véleményem szerint manapság igencsak könnyedén feledkezünk meg a köszönetnyilvánításról nem csupán Isten, de az emberek irányába is, mivel manapság már nem arra asszociálunk, hogy Isten küldte volna az esőt, mikor a fejünkre hullik – pedig nem is olyan régen még hálát adtunk neki, amiért elősegítette a termés növekedését – ma már tényszerűen meg tudjuk állapítani, hogy mikor milyen idő várható, ugyanis a technológia erre is lehetőséget adott számunkra.

Már csupán akkor szólunk az Úrhoz, mikor segítséget szeretnénk tőle kérni. Már nincs más okunk megszólítani őt azon kívül, hogy a magunk jó sorsáért esedezzünk, pedig a valódi hitet az jellemzi, hogy mindig kitartunk Isten mellett, és nem csupán akkor, mikor már nincs kitől vígaszt kapni. Emellett a fiatalság már annyira elutasító az egész vallással szemben, hogy már a rossz időkben sem jut eszükbe imádkozni, mert már fiatalon megalkotnak egy megrendíthetetlen véleményt a világvallással szemben, amiben oly sokan hisznek, csak mert nekik túlzottan abszurd ezt az egészet elhinni, pedig Isten mindig nyitott a kommunikációra.

Az, hogy a szerző olyan alázattal, tisztelettel szól ahhoz, aki megteremtette azt a sok kincset, ami körülvesz bennünket, az egyértelműen követendő példa lenne napjainkban is, elvégre az általa felsoroltak napjainkban is aktuálisan körülvesznek minket, így a Nap, a Hold, a Szél, a Víz, a Tűz, a Föld is egyaránt. A verse végének tájékán említést tesz arról is, hogy csupán azok részesülhetnek az Úr végtelen kegyelmében, akik Istennek tetsző, keresztényi életet élnek, és nem menekülnek a halál elől, hanem arra törekednek, hogy földi, húsvér, halandó testükben a legjobbat hozzák ki magukból, és a körülöttük lévőkből. Az ilyen embereknek ugyanis nem lesz fájdalmas a halál, míg azoknak, akik menekültek előle és bűnösök voltak, azoknak annál inkább.

Manapság sokan példálóznak a halállal, mintha nem is volna következménye a szavaiknak, s nem csupán a maguk, de mások életéről is könnyedén beszélnek úgy, mintha egy jelentéktelen, múló porszem volna. Ebben az is közre játszhat, hogy az agresszív videójátékokban, médiatartalmakban monoton az erőszakot látják, még szabadidejükben is csak küzdenek, így pedig nem érzik át a jelentőségét annak, ha valaki életével dobálóznak. Pedig illene megbecsülniük azt, ami adatott számukra, és nem mindig csak azt hajkurászni, ami még nem az övék, mert ezzel a hozzáállással sohasem lesz elegendő semmi sem.

A régi embernek elegendő volt az égitestek látványa az égbolton, és már szerencsésnek érezhette magát. Ma azonban nem tudjuk megbecsülni az alapokat, mindig csak azt tarjuk szem előtt, hogy nekünk jó legyen, ez pedig egyértelműen egy visszalépés. Természetesen akadnak jó számmal kivételek, akik továbbra is képesek megelégedni a javaikkal, elvégre a boldogság nem attól függ, hogy kinek mennyi pénze van, hanem a hozzáállástól. Hiszen egy rokkant ember is jól tudja magát érezni, ha megelégszik azzal, ami jutott neki, míg egy eltartott fiatal is képes elégedetlenkedni, csak mert egy apróság nem úgy sikerült az életében, ahogyan ő azt eltervezte, és már ennyitől képesek bűnös gondolatok születni az elméjében.

 Összességében a mű a 21. századra nézve is teljesen aktuális, a benne elhangzó gondolatok mind az Isten iránti tiszteletet, megbecsülést szimbolizálják, így véleményem szerint nekünk is arra kellene törekednünk, hogy megbecsüljük azt, ami adatott, és akkor mi is részesei lehetünk az Úr kegyelmének.